ইস্তফা দেওয়ার পর থেকেই মুকুল রায়কে কার্যত তাচ্ছিল্য করার রণকৌশলই নিয়েছে তৃণমূল। দলের মহাসচিব পার্থ চট্টোপাধ্যায় তাঁকে ‘কাঁচরাপাড়ার ছেলে’ বলে কটাক্ষও করেছেন। কিন্তু চাইলেই যে মুকুলকে উপেক্ষা করা সহজ নয়, তা ধীরে ধীরে স্পষ্ট হচ্ছে তৃণমূলে।
মুকুল রায়ের প্রতি আনুগত্য দেখিয়ে উত্তর দিনাজপুরে ইস্তফা দিয়েছিলেন জেলা স্তরের এক আইএনটিটিইউসি নেতা। এবারে উত্তর ২৪ পরগনাতেও একই ঘটনা ঘটল। মুকুল রায় দল ছাড়ার পরে জগদ্দল ও নৈহাটির গ্রামীণ মৎস‍্য ও প্রাণীসম্পদ বিভাগের জেলা কর্মাধক্ষ পার্থসারথী পাত্র।
ইস্তফা প্রসঙ্গে পার্থবাবুর দাবি, একসময় দলের সেকেন্ড-ইন-কম্যান্ড মুকুল রায়কে দেখেই তিনি তৃণমূলে যোগ দিয়েছিলেন। মুকুল রায় দলে নেই, সে কারণে তিনিও তৃণমূল দল ছেড়ে দিলেন।

যদিও দলের বিধায়ক এবং উত্তর চব্বিশ পরগনা জেলা পর্যবেক্ষক পার্থ ভৌমিকের দাবি, পার্থসারথী পাত্র অনেক দিন ধরেই দল থেকে বিচ্ছিন্ন। তাঁর পদত্যাগে দলের কোনও ক্ষতি হবে না।
পার্থবাবু বলেন, “১৯৯৮ সালের থেকে দলে ছিলাম। দলের নেতারা যেভাবে সিপিএম কর্মীদের দলে ঢুকিয়ে প্রাধান্য দিচ্ছে, তাতে দলে থাকা নিয়ে চিন্তায় ছিলাম। এছাড়া দলের মধ্যে তোলাবাজির দাপট বেড়েই চলেছে। এরপর দল না ছাড়লে সাধারণ মানুষ আমাদের নীচু চোখে দেখবে। তাই দুর্নীতিগ্রস্ত দল ছেড়ে জগদ্দল এলাকার প্রায় ১০ হাজার মানুষকে সঙ্গে নিয়ে মুকুল রায়ের নেতৃত্বে চলব। মুকুল রায় যে দিকে যাবেন, আমি এবং আমার অনুগামীরাও সেই পথে চলব।”

এই বিষয়ে অন্যান্য খবর

দিল্লি গিয়েই মুকুলের নতুন ‘জোট’, তিন মূর্তি কি তবে এক হচ্ছেন বাংলার নামে


এদিকে শনিবার বিজেপি-র বিরুদ্ধে তৃণমূলের পাল্টা প্রতিবাদ মিছিলেও মুকুল রায়ের নাম উপেক্ষা করতে পারলেন না শাসক দলের নেতারা। নদিয়ার কৃষ্ণনগরে বিক্ষোভ মঞ্চ থেকে প্রাক্তন জেলা সভাপতি গৌরীশঙ্কর দত্ত-সহ অনেক নেতাই বক্তব্য রাখতে গিয়ে মুকুল প্রসঙ্গ তোলেন। প্রত্যেকেরই দাবি, মুকুল রায় দল ছাড়ায় তৃণমূলের কোনও ক্ষতি হবে না। কিন্তু গৌরীশঙ্করবাবুর মতো নেতারা দল ভাঙানো নিয়ে কর্মীদের সতর্কও করেন। মুকুল রায়কে চ্যালেঞ্জ ছুড়ে গৌরীশঙ্করবাবুর দাবি, কাঁচরাপাড়ার কোনও ওয়ার্ড থেকে আগে জিতে দেখান তিনি।